**KLAMYDIABEHANDLING**

Antibiotika skal gis til alle som har fått påvist klamydiabakterien ved laboratorieundersøkelse, til personer med symptomer og plager som gir mistanke om klamydia og til nåværende og/eller tidligere fast partner, som antas å være smittet.

Behandlingen er:

***Doksycyklin 100 mg (14 tabletter)***

***2 tabletter tas daglig i 7 dager – ta begge tablettene samtidig og med rikelig drikke, helst vann, men ikke melk eller melkeprodukter. Skal tas utenom andre medisiner.***

Gravide og ammende skal ha annen behandling.

Personer som bruker legemiddelet Isotretinoin (et medikament mot kviser) skal ikke bruke doksycyklin.

Doksycyklin skal ikke tas sammen med melk og melkeprodukter (men det er uproblematisk om du for eksempel spiser yoghurt til frokost og så tar tablettene midt på dagen). Du skal heller ikke ta jerntabletter mens du tar doksycyklin. Dette fordi jern og kalsium (i melk) kan nedsette effekten av behandlingen.

Vanligste bivirkninger:

Mage-tarm-besvær. Kvalme, brekninger, nedsatt matlyst, løs avføring.

Hvis du opplever ubehagelig kvalme eller oppkast, kan det hjelpe å ta tablettene samtidig med et måltid. Du kan også forsøke å ta tablettene om kvelden, rett før du legger deg. Skulle du kaste opp innen to timer etter at du har tatt tablettene kan det være de ikke har effekt. Ta to nye tabletter etter noen timer, og ring oss hvis du er usikker om du trenger flere tabletter.

Når du behandles med doksycyklin kan soling gi kraftig solbrenthet og hudutslett. Vær forsiktig med sterk sol i opptil to uker etter siste tablett. Hvis det er sterk sol bør du bruke solkrem med høy solfaktor og dekke deg til eller oppholde deg i skygge. Du skal heller ikke ta solarium før det har gått to uker etter siste tablett.

Samleie:

Det anbefales pause fra samleie (heller ikke samleie med kondom) i 7 dager fra og med den dagen du starter med behandlingen. Dette for å unngå nysmitte og fordi underlivet trenger ro.

Behandling med doksycyklin kurerer klamydia hos de fleste, men virker over tid. Du kan regne deg som kurert når det har gått én uke fra du startet med tablettene. Dersom din partner også har fått behandling, anbefaler vi at dere venter med å ha samleie til dagen etter at den siste av dere er ferdig med tablettkuren.

Husk at kondom beskytter mot seksuelt overførbare infeksjoner som klamydia.

For mer informasjon, ring på tlf 22993900, kom innom eller chat med oss på www.sexogsamfunn.no